Der er forår i luften. For nogle betyder det forårsrengøring, og vi må håbe, at forårsrengøringen også trænger sig på hos Skat. For der er nok at tage fat på, og der er også brug for politisk hjælp.

Det danske skattesystem har i årevis udviklet sig ved en politisk og administrativ knopskydning, der er endt i et regelkompleks, som er så omfattende, at hverken Skat, virksomheder eller borgere kan hitte rede i det.

Konsekvensen er, at virksomheder og skatteadministrationen bruger uendelig tid på at fortolke lovgivningen og have skattesager kørende i det administrative og retlige system. Og i sidste ende fører det til en mistillid fra virksomhederne og borgere.